
Prefață

A trebuit să vină o pandemie asupra omenirii, ca în sfârșit să pot găsi timpul și inspirația de a scrie această carte. Ȋn toate lucrurile rele se găsește și o parte bună. La mine așa a fost.

Cum am început prima frază, prima pagină ? Nici măcar nu e meritul meu, “s-a luat” ca să zic așa, de la fata mea. Ea începuse să scrie o poveste științifico-fantastică, o îmbinare între istorie, arhitectură și viziune artistică. 

Ȋmi citea în fiecare dimineață ce scrisese peste zi, când ne luam împreună cafeaua virtuală prin video chat, la începutul pandemiei de Covid-19. 

“Scrie și tu o carte, mum” mi-a zis și așa s-a produs “declick”-ul.

Cred că mulți dintre cei care îmi vor citi cartea – și nădăjduiesc că în curând vor fi “cărțile” – s-au gândit cel puțin o dată în viață că trebuie să scrie ceva. Să lase ceva din gândurile lor și celorlalți.

Dacă pot spune ceva în acest sens, este că toate se leagă în viața noastră. Tind să cred că nimic nu este întâmplător. Toate experiențele noastre de viață, mai devreme sau mai târziu își arată menirea, conexiunea.

Toate au un început și un sfârșit. Ei, bine, eu m-am jucat puțin cu sfârșitul în acest prim volum, pe de o parte pentru că nu îmi plac sfârșiturile, iar pe de altă parte pentru că prefer să văd sfârșiturile ca alte începuturi.

Așa că dragă cititorule, dacă ai răbdarea să citești până la capăt, să știi că te așteaptă și volumul următor.

O precizare referitoare la numele personajelor, întâmplările și locurile, toate sunt fictive, orice asemănare cu realitatea este pur întâmplătoare și face parte din inspirația autorului.

Terminat pe 21-Aug-2021, București.

Redactat până pe 29-Oct-2022, București, Dubai și Maldive.

Ediția revizuită până pe 28-Apr-2023.

Cu drag pentru Iza.

Capitolul 1 – Ana

Ana ajunsese în gară și căuta panoul cu plecările trenurilor. Ȋl căuta pe al ei, să vadă la ce linie să se ducă. Nu așteptă prea mult, era deja staționat și oamenii începuseră să se urce, ca întotdeauna cu grabă, de parcă trenul ar fi plecat chiar în clipa aceea. Așteptă, nu îi plăcea să se înghesuie, i se părea necivilizat și inutil.

Atunci îl văzu. Și el aștepta ca și ea. Ȋl recunoscu imediat, nu se schimbase prea mult. Ȋncercă să își aducă aminte când îl văzuze ultima oară, ultima privire, ultima îmbrățisare. Nu reușea să își amintească și lucrul acesta o uimea.

O văzu și el și rămase o clipă blocat. Anei i se păru că nu știa dacă să zică ceva sau să se facă mai bine că nu o vede, cum ar fi tipic bărbatului care fuge de răspundere.

Ea îi zâmbi, el stătea ca prostul. Femeia se întrebă cum poate pământul ăsta să fie atât de rotund și tocmai ei doi să se întâlnească după atâția ani. Ȋl lăsă așa și începu să urce scările de la vagon, căutându-și un loc în compartiment.

Se gândi dacă să se întoarcă și să îl întrebe ce mai face, care mai era viața lui. Omul acesta fusese soțul ei patru ani, îl iubise nebunește, dar ceva o făcea să meargă înainte zâmbind. Până la urmă el era un capitol închis în viața ei, închis cu durere și dezamăgire după multe așteptări, dar închis și pus lacătul.

Auzise de la o fostă colegă că plecase din Marea Britanie după ce se despărțiseră, adică după ce el se despărțise, după ce o lăsase singură cu un copil mic și dispăruse.

Ana se bucură să constate că amintirea lui nu o mai durea, nu simțea nimic când rememora acea experiență, era ca o linie care nu mai pulsează pe ecranul cardiografului după ce pacientul moare. Nu știa cum, dar această constatare o bucura, era o victorie pe care o obținuse greu și după mult timp. Acum își dorea să nu îi fi luat atât de mult timp.

Găsi un loc la geam. Bun. Mai bine să se așeze confortabil și să își deschidă cartea, avea mereu la ea câte una când mergea spre birou. 

Oare ce i-ar fi spus dacă îi dădea bună ziua? Nici nu își duse gândul până la capăt când îl observă cum se apropie de compartimentul ei, strecurându-se printre oameni. Deschise ușa și acum ea era cea care se blocase. Amuțise, nu știa ce să facă, așa coincidență era prea mult chiar și pentru ea.

El părea nervos. O salută.


-  Bună Ana, ce faci? zise grăbit și o privi în treacăt.


Femeia nu știa ce să răspundă, începuse să se simtă prost, nu era în stare să scoată niciun sunet.

El continuă și parcă devenise mai vioi:


-  Sper că ești bine. Am ceva să vorbesc cu tine, spuse așezându-se pe scaunul liber din fața ei.

-  Bine dar... reuși să exclame Ana. Era stupefiată, după atâția ani în care nu dăduse niciun semn de viață, nu întrebase nici măcar o dată de copilul lor, nu plătise nici pensia alimentară ... ce tupeu, îi vorbea de parcă nu se întâmplase nimic și continuau discuția de ieri...

-  Te-am așteptat mai multe zile, spuse bărbatul.

-  Am fost în concediu ... îi ieșiră cuvintele fără să vrea.

-  Vreau să vorbesc ceva cu tine, e important, poți să vii să luăm o cafea? continuă acesta.

-  Dar nu înțeleg, despre ce vrei să vorbim așa deodată, după atâția ani în care nu ai dat nici măcar un telefon fiicei tale. Ce vrei ? 

-  Nu pot sa îți spun aici, e prea multă lume și ...

-  Haa ! de parcă ți-ar păsa...

-  Ana, ascultă... Cred că cineva încearcă să mă termine. S-au întâmplat niște lucruri, mai ciudate...

-  Dar de ce îmi spui mie si nu soției tale? se enervă Ana.

Bărbatul făcu o pauză, ca pentru a-și găsi cuvintele:

-  Fosta soție. E ... e mai complicat puțin.

Ana se uită la el și nu-i veni să creadă, se bâlbâia. Fosta ?! De când era și aceea ... fosta ? Nu mai înțelegea nimic, divorțase încă o dată ?

-  Nu știam că ai divorțat din nou, parcă era iubirea vieții tale, nu ? Noua iubire a vieții tale ...

-  Da, lucrurile s-au schimbat, nu a mers prea bine. Trebuie să vorbim, te rog.

Wow, “te rog”, Ana nici nu își mai putea aminti când îl auzise spunând “te rog”, părea parcă dintr-o altă viață de-a ei.

-  E destul de urgent, insistă bărbatul. Hai să bem o cafea amândoi și o să îți spun, o să îți spun tot.

Anei i se păru că devenise speriat, începu să creadă că e ceva serios și fără să-și dea seama cum, îi răspunse mecanic:

-  Eu cobor la Charing Cross.

-  Ok, cobor și eu acolo și te aștept la Nero, e peste drum.

Nu mai apucă să îl întrebe nimic, se ridicase și plecase grăbit în celălalt compartiment. Ce straniu, începuse să îl creadă că era ceva grav, dar nu își putea imagina că cineva urmărea să îi facă rău, i se părea că exagerează. Voia totuși să audă ce avea de spus, așa de urgent. 

“Și dacă vrea să mă păcălească?” se gândi deodată. “Dacă vrea să mă rănească iar, sau să îmi ia bani? Să mă convingă să îl împrumut sau cine știe ...” Putea ea să mai creadă că nu minte, după ce mințise de atâtea ori înainte ? 

“Doamne, ce zi nebună, și de-abia a început” își zise în gând. Crezuse că va avea o zi mai liniștită, fusese în concediu, era odihnită și încă avea lentoarea aceea plăcută din vacanță, când nu trebuia să facă nimic, nimic.

Londra, orașul care îi adoptase pe amândoi în urma cu aproape douăzeci de ani, de când plecaseră din România ca să fugă de comunism, de minciuni și de corupție. Ce tineri erau amândoi și plini de speranță când aterizaseră la Heathrow, într-o zi ploioasă de decembrie. Câte planuri mai aveau, câte așteptări minunate.

Fiica lor era foarte mică atunci când plecaseră, ea fusese punctul hotărâtor pentru plecarea în Marea Britanie, voiau ca ea să crească într-o lume bună, prosperă, să meargă la cele mai bune școli, să nu cunoască foamea, frigul, lipsurile. Să fie fericită.

Plecaseră nu mult după Revoluția din 1989 și după Mineriada din 1991, când își dădură seama că lucrurile se schimbau, dar puțin și mult prea încet, deși muriseră atâția tineri pentru libertate.

Și atunci coborâseră tot la Charing Cross, prima stație din Londra pe care o cunoscuseră. Ce se întamplase cu ei, unde erau visele frumoase pe care le avuseseră atunci ?

Ana coborî din tren. El nu era pe peron. “Oare mi-am închipuit eu că ne-am întâlnit, oare îmi joacă feste mintea mea ?” își spuse îngândurată. “Nu, nu o să intru în jocul ăsta din nou, să îmi arunce câte o poveste inventată și eu să cad ca o musculiță în cana cu lapte”.

De ce îi făcea asta, ce voia de la ea ? Ieșise din gară cu mintea frământată și începuse să o doară capul, când îl zări, era deja în fața cafenelei.

“Și dacă aș trece pur și simplu pe lângă el ?” își zise. “Sigur nu o să iasă ceva bun dacă intru”. O încerca gândul să fugă, de parcă cineva îi șoptea la ureche: “Fugi, fugi!”

Și-a ridicat privirea exact atunci și s-a uitat țintă la ea, ca și cum i-ar fi ghicit gândurile. Ȋi făcu semn să intre după el, părea nerăbdător. 

De câte ori văzuse Ana semnul acesta când se plimbau prin Londra și ea voia să intre în magazine, să vadă atâtea lucruri minunate la care doar visase cât trăise în România. El nu avea niciodată răbdare, intra puțin, se uita rapid și gata, îi și făcea semn zorit să iasă. Cât de mult își dorise atunci ca el să stea cu ea, să vorbească și să râdă împreună.

Ana intră în cafenea și se așeză la o masă din colț, care era mai retrasă. El se duse imediat să comande, fără să o întrebe ce ar vrea să servească. Da, același om, nu se schimbase prea tare, însă constată cu  surprindere că el nu uitase ce îi plăcea ei, cafeaua neagră si brioșa cu lămâie. 

S-a așezat în fața ei și a început să povestească. Ana avu impresia ca îi tremurau mâinile.

-  Ȋți mulțumesc, Ana! Ȋți mulțumesc că ai acceptat să mă asculți, am crezut că o să țipi la mine și o să pleci, că nu o să vrei să mă mai vezi vreodată.

-  Și nu aș fi avut dreptate să plec ? Ochii ei albaștri îl priveau intens cum se foia și nu își găsea locul.

-  Sigur, sigur ! Nu aș putea să îți reproșez niciodată dacă ... Nici nu știu cum să încep, cu ce să încep mai bine zis. Ana, sunt într-o mare belea...

Ana îl întrerupse, ceva îi spunea că trebuie să fie precaută.

-  Să știi că dacă vrei să îmi ceri bani, nu am !

-  Ah, Ana ! problema nu e că am nevoie de bani, problema este că am bani !

-  Ha ! Săracul om bogat ! pufni Ana.

-  Da, da poți să fii sarcastică, dar îți mai aduci aminte cum am venit la Londra ? Că am avut un noroc fantastic să primesc o ofertă pentru un post la bancă ?

-  Sigur că îmi amintesc, a fost o șansă incredibilă pentru vremurile acelea.

-  Mai știi cum se numea banca ? 

-  Hmm... Real Invest sau așa ceva.

-  Da, Real Fortune Invest. Eu sunt directorul băncii acum, Ana. De fapt e o societate de plasări acțiuni, servicii de investiții financiare. Te-ai gândit vreodată cum de m-au ales pe mine atunci?

-  Probabil că ceva din ceea ce știai tu să faci le trebuia lor, nu?

-  Hmm ... dacă ar fi fost atât de simplu. M-au ales pe mine pentru că eram o pradă ușoară, dispus să risc ca să pot ajunge în lumea occidentală și îmbelșugată. Aveau nevoie de cineva care doar să execute, fără să crâcnească, fără să pună întrebări. Am avut o bănuială de când am primit oferta, era prea bună.

-  Dar nu mi-ai spus nimic ...

-  Nu. Mi-a fost teamă că dacă îți spuneam ai să mă convingi să nu mai plecăm. Tu nu ai fi făcut niciodată așa ceva ...

-  Dar ce să fac, despre ce vorbești ?

-  Ana, firma asta nu este nici pe departe cea prezentată în ofertă. Mi-am dat seama destul de repede despre ce mi se cerea să fac. La început nu erau prea multe cereri, una sau două pe lună. Citisem și înainte despre astfel de tranzacții, nu sunt practic ilegale, dar cumva foarte la limită. M-am documentat mult, Ana, am devenit expert, iar banii au fost pe măsură.

-  Paul, nu înțeleg ce vrei de la mine. Nu am toată ziua la dispoziție. Spune-mi ce vrei de fapt ? începu să își piardă răbdarea Ana.

-  Scuză-mă, nu mi-am dat seama că deviez, dar dacă ai știi cât m-am gândit ce se întâmplă, cum am ajuns în situația asta și cum aș putea să scap. E doar o situație de moment, au mai fost și în trecut și le-am rezolvat, doar că acum trebuie să acționez foarte repede.

-  Tot nu înțeleg ce vrei de la mine, Paul.

-  Ana, am nevoie să plasez o sumă de bani într-un loc sigur și la care ei nu s-ar gândi.

-  Dar... care ei ? Și ce legătură am eu ? întrebă contrariată Ana.

-  Ideea asta mi-a venit așa dintr-o dată, căutam variante pentru offshores[1], dar astea lasă urme, mai greu de depistat, dar nu imposibil. Atunci am zărit pur și simplu din întâmplare o reclamă cu “Ana Shoes[2] ”, îți vine să crezi?

Femeia se uită nedumerită la el, avea senzația că pe undeva îi facea plăcere să o vadă cum i se ridică sângele în cap.

-  Aș vrea să încheiem discuția, Paul.

-  Aaa, da... foarte bine. Deci doar pentru o perioadă scurtă, foarte scurtă, nimeni nu va știi nimic.

Ana îl văzu atingându-și geanta și se cutremură. Ȋi avea la el ? Plănuise totul și era așa sigur că ea va accepta ?

-  Paul, nu înțeleg ce afaceri învârți și nici nu vreau să știu. Nu mă interesează nimic din ceea ce faci.

-  Ana, stai ! Vei avea un câștig foarte mare, o sumă importantă îți va rămâne ție, să zicem că e așa, o plată întârziată pentru pensia alimentară, dar mult mai mult. Veți duce amândouă o viață fără griji, înțelegi ?

-  Mda... așa ca tine, nu ? Ana își smulse efectiv poșeta de pe scaun și țâșni afară. Fugea.

Capitolul 2 – Victoria

Ȋn dimineața aceasta Victoria își reluase exercițiile de yoga, avea câteva kilograme în plus din vacanță și voia să scape de ele, chiar dacă mama ei îi spunea mereu că arată nemaipomenit.

Ȋși pregătise apoi un mic dejun sănătos, iar acum își deschisese laptopul să înceapă cercetările online pentru programele universităților. Avea atâtea idei în cap, dar o tenta să aleagă ceva neobișnuit.

Avusese un vis ciudat noaptea trecută și încă mai vedea secvențe din el. Se făcea că ieșea din stația de metrou de la Picadilly Circus și alesese să meargă spre Regent Street, dar chiar când să iasă, dintr-o dată nimerise într-un labirint care se făcea tot mai mare. Erau crengi și plante agățătoare care tot creșteau și nu mai vedea deloc să meargă. Ȋncepuse să alerge, căuta o ieșire și nu o găsea.

Nu mai știa cât alergase așa, dar la un moment dat ajunsese la o poartă care avea un lacăt mare și ruginit. Atunci începuse să dea cu pumnii în lacăt și tot dăduse și dăduse până când lacătul se deschisese și ea se repezise afară. Dar nu mai era la Londra, era în munții Carpați din România, vedea Castelul Peleș și era așa fericită, respira un aer rece și curat , trăgea aerul în piept cu putere și simțea soarele cum îi mângâia fața.

Ce mult îi plăcea Victoriei la munte în România. Ȋn vacanțele de vară mergea deseori cu mama ei acolo, era oaza lor de reîncărcat bateriile pentru încă un an.

I-ar fi plăcut să aducă munții aceia la Londra, să îi transplanteze cu o formulă magică direct în Regent Park. Pentru ea era cel mai frumos loc de pe Pamânt, acolo la Sinaia.

Când îi era mai greu se transpunea cu gândul pe terasa Castelului Peleș privind munții Carpați înfășurați în mantia verde a brazilor. Castelul fusese construit de primul Rege al României, Carol I și acolo fuseseră povești de dragoste și de război, baluri somptuoase cu prinți și prințese venite din toată lumea. Comuniștii îl râvniseră dintotdeauna și îl naționalizaseră când ajunseseră la putere.

Bunicul ei îi povestise multe despre comuniști și despre câte abuzuri făcuseră. El fusese Doctor în Istorie și știa atâtea întâmplări interesante, iar ea era poate prea mică atunci ca să le învețe pe toate. Ȋnsă povestea Peleșului i se păruse fascinantă și o reținuse.

Părinții ei plecaseră din România când ea era foarte mică. Tot ce își amintea din vremea aceea era un bagaj mare, pe care ea se tot căznea să se cațere cu pantofii ei roșii de lac.

Pentru Victoria acasă însemna Londra, cu parcurile minunate și Kew Gardens, Trafalgar Square sau London Eye, cu prietenele ei și drumul spre școală. Iar acum o pasiona ideea de a călători prin alte locuri, să vadă  lucruri și oameni noi, ca într-o aventură.

Săptămâna următoare începeau înscrierile la universitate, dar ea nu știa ce să facă. Poate asta însemna labirintul din vis.

Capitolul 3 – Ana

Nu îi venea să creadă că trecuseră deja 3 luni și mai bine, iar ea tot se uita dimineața la tren să nu fie Paul pe peron și să o acosteze. Cât de tare reușise să o streseze omul ăsta. Ȋi trebuise atâta timp ca să și-l scoată din minte și acum o bântuia din nou. Cine știe ce voia de fapt de la ea, brodise o poveste palpitantă ca să o atragă în capcană.

Și cu toate acestea, un gând nu îi dădea pace. De ce venise la ea ? De atâția ani nu dăduse un semn de viață. Ultima dată îl zărise întâmplător pe o stradă din București, sau cel puțin așa i se păruse. Purta ochelari de soare și nu reușise să îi vadă ochii, dar în rest semăna foarte mult cu el.

Știa că plecase din Londra la puțin timp după divorț, căci îl căutase la biroul unde îi spusese el că lucrează, iar recepționera îi răspunsese sec că nu era nimeni cu numele de Paul Bartha la office[3]-ul din Londra. Avusese nevoie de el ca să semneze adeverința de înscriere la școală a fetei lor și până la urmă tot nu îl găsise, dar cel puțin așa aflase că nu mai era acolo.

Apoi, în alt an, mama ei se întâlnise cu o fostă colegă, care întâmplător era rudă cu unul din prietenii lui Paul și aceasta îi spusese că el se mutase cu serviciul la o bancă dintr-o țară din fosta Uniune Sovietică. 

Asta era tot ce știa depre el, până acum trei luni. Niciodată nu dăduse telefon și nu încercase să își vadă fiica, deși păstraseră același număr de telefon și aceeași adresă. Dispăruse din viața lor.

Divorțul fusese pentru Ana cea mai urâtă experiență din viața ei. Mai rea decât frigul și foamea pe care le îndurase în anii cei mai cumpliți din timpul comunismului. Ȋi trebuiseră mai mulți ani ca să își revină și să își recapete încrederea in ea. 

Nu ea ceruse să se despartă, se trezise într-o bună zi, din senin, cu o scrisoare de la avocatul lui, prin care era informată că Paul deschisese acțiune de divorț. Era chiar de Ziua Femeii, cel mai urât cadou pe care l-ar fi putut primi.

La început Ana crezuse ca era o greșeală și îl sunase. El răspunsese foarte agitat că nu putea vorbi atunci și că vor discuta când ajunge acasă. Nu mai venise niciodată acasă și nici nu îi mai răspunsese la telefon.

Ȋn acțiunea de divorț trecuse o grămadă de minciuni care se contraziceau, încercase să însceneze că ea plecase de acasă și îl lăsase singur cu copilul, dar în același timp zicea că e de acord ca Ana să primească custodia completă a fiicei lor. Nu se prezentase niciodată la judecător, fusese numai avocatul lui, cu care Ana încercase să vorbească, să înțeleagă ce se întâmplase. 

Fusese șocată, dar atunci a învățat o lecție foarte dureroasă de la acel avocat, care îi spusese “Madam, marriage is like a contract, if one of the parties no longer wants it, the other can bend over backwards in vain, the contract is cancelled [4] “.

Tot acesta îi dăduse un sfat inteligent “Get over it and move on with your live[5] “, dar la acel moment nu îl putuse urma. 

Ani la rând se tot întrebase cu ce greșise, de unde apăruse așa o ruptură, când ei nu se certaseră niciodată, aveau într-adevăr multe păreri diferite, mai ales despre prieteni, însă nu ajungeau să se certe.

Anei nu îi plăcuseră prietenii lui Paul, asta era adevărat. Ȋn special unul dintre ei, care era și văr cu el și  care, culmea, semăna foarte tare fizic, de ziceai că sunt frați gemeni. Nu i se păruseră oameni de încredere. Vorbeau mereu despre tot felul de scheme de a-i înșela pe alții și se distrau teribil pe seama celor păcăliți. 

Pe ea o deranja jocul ăsta, căci întotdeauna se punea în locul celor înșelați și se îngrozea. Ȋn plus, de fiecare dată când se întâlnea cu prietenii lui, Paul venea acasă beat și întors pe dos. 

Chiar unul dintre prietenii lui îl pusese în legătură cu firma din UK care îl angajase și astfel ajunseseră în Londra. Ȋși amintea că la vremea respectivă își făcuse procese de conștiință pentru că încercase să îl îndepărteze de prietenii lui.

Și acum oare ce voia de la ea ? Ȋn ce altă schemă voia să o atragă și apoi, cine știe, să râdă de ea cu prietenii lui.

Astăzi când coborâse din tren avusese impresia că îl vede din nou, dar nu apucase să se uite mai bine și individul dispăruse. Poate nu era el, probabil că i se păruse din cauza stresului.

Bine că avea mult de lucru la birou și nu îi mai rămânea timp să se gândească la el și la întâlnirea aceea stranie.

Urma și ziua Victoriei, avea majoratul și voia să îi organizeze o sărbătorire memorabilă. Ana zâmbi și își zise în gând : “Puiul meu drag, când au trecut anii și iată-te, gata să îți iei zborul în viață”.

Capitolul 4 – McKnight

Dacă cineva din afara Scotland Yard ar intra acum în încăpere ar crede, fără doar și poate, că a nimerit direct în mijlocul serialului “How clean is your home[6] “.

Sute de dosare, cutii și bibliorafturi zăceau stivuite printre birouri și pe lângă pereți, așteptând să fie triate și arhivate.


-  Sir, commander Gillian on line 1 [7].

-  Oh, am atâtea hârțoage de strâns, Nayra ! Spune-i că sunt în ședință și că o sun eu înapoi.

-  Hiii ... sir.

-  E ceva de râs, sergent ?!

-  No, sir [8]! Doar că doamna comandant a spus exact așa.

-  Cum ?!

-  Sir, doamna comandant Gillian a spus, citez: “Și dacă zice că e în vreo ședință să îi spui că în 15 minute vin eu acolo”.

-  Ȋn regulă sergent, fă-mi legătura.

-  Yes, sir, right away [9]!


Telefonul fix începu să sune aproape instantaneu. De sunat suna, dar de văzut nu se vedea sub atâtea hârtii și clipsuri, rigle și cine știe ce se mai rătăcise pe biroul lui, de când cu mutarea asta.


-  Camilla, ce plăcere să te aud, cu ce te pot ajuta ?

-  McKnight ascultă, am un caz, posibil să fie unul “blue[10]”, vreau să te consult într-un aspect.

-  Posibil “blue”... sau este “blue” ?

-  Foarte posibil.

-  Camilla, uite, sunt foarte prins acum, trimite pe fluxul normal și când ajunge la mine vorbim.

-  Pierzi timp prețios, McKnight !


Ȋn stilul caracteristic commander Camilla Gillian de la City of London Police[11] închise convorbirea fără alte formalități. Ȋl cunoaștea de prea mulți ani pe inspectorul Jan McKnight de la Scotland Yard ca să se mai încurce în politețuri. 

Lucraseră împreună o vreme ca agenți la Greenwich Borought Police[12], apoi fiecare avansase în carieră și urmaseră alte îndatoriri.

O perioadă McKnight fusese detașat la comandamentul din Scoția și se reîntâlniră acum 2 ani, când el revenise în Londra, pe noua poziție de Detective Superintendent [13] la Scotland Yard.

Rezolvaseră multe cazuri împreună pe când erau la Greenwich, aveau amândoi un fler special și se completau foarte bine în căutările de informații.

Dacă Gillian îl sunase acum era clar că dăduse peste un caz ieșit din comun, pentru care avea nevoie de vechiul său camarad și de mintea lui.

Un caz “blue” era un cod pe care îl foloseau pentru cazuri de sinucidere aparentă sau accidente care ascundeau de fapt omucideri aranjate din lumea interlopă.

O să o sune înapoi imediat ce va termina cu vraful acesta de dosare vechi, care se vor digitaliza ca prin farmec, căci așa era directiva: “All digital, no paper[14] ”.

Uneori îi era dor de zilele acelea în care el și Camilla lucrau la câte un caz complicat, nu aveau atâtea căi de informare ca acum când sunt CCTV[15]-uri peste tot. Și când în sfârșit aveau un fir, lucrau amândoi zi și noapte până desfăceau tot ghemul de intrigi și minciuni și găseau dovezile de necontestat, cu care puteau aduce vinovatul în fața judecătorului ca să îl condamne.

Legaseră o prietenie foarte strânsă în acei ani, fără ca vreunul din ei să fie îndrăgostit de celălalt. Erau pur și simplu camarazi. Dacă ar fi trebuit să numească un om în care avea deplină încredere, aceasta ar fi fost cu siguranță Camilla Gillian.

Capitolul 5 – The 4

The Cocktail Bar era locul favorit de stat la taclale pentru Victoria și prietenele ei, “the 4 [16] ” cum le plăcea să se autointituleze. 

Localul era situat în apropiere de Covent Garden, nu era foarte spațios, dar era destul de cochet. Patronul îl redecorase de curând în stilul Rock’n Roll al anilor 80, cu discuri de vinil atârnate pe pereții vopsiți în roșu aprins. 

Barul era ceva mai în spate, trebuia să cobori câteva trepte de lemn și să treci pe sub o arcada largă,  decorată cu mozaic în culori frumoase de galben, verde și albastru.

Masa de la tejghea era lungă cât tot peretele și în permanență era plină cu pahare de toate formele și mărimile, în care barmanii se întreceau să amestece lichiori parfumate cât mai exotice și divers colorate.

Pe peretele din spatele tejghelei era agățată la mare cinste o chitară Fender, care aparținuse cândva unui chitarist celebru și care i-o dăruise patronului, în semn de prietenie.

Barul era deschis numai seara, iar în timpul zilei era cafenea. Victoria se întâlnea aici cu prietenele ei, așa cum făceau în fiecare vineri. The Cocktail Bar era plin ochi și în seara aceasta, cu o mulțime de tricouri în toate culorile curcubeului, cu muzică și râsete care electrificau atmosfera. 


-  Vicky, Vicky hello, aici !


Ȋn sfârșit le zărise, erau acolo și o așteptau. Ȋntârziase puțin din

